KOMISSION LAUSUNTO

Eurooppa-neuvoston päätösluonnoksesta, jossa kannatetaan perussopimusten muuttamista, niin että niihin liitetään pöytäkirja Euroopan unionin perusoikeuskirjan soveltamisesta Tšekkiin, koskevan ehdotuksen tarkastelemista

EUROOPAN KOMISSIO, joka

ottaa huomioon Euroopan unionista tehdyn sopimuksen ja erityisesti sen 48 artiklan 3 kohdan,

sekä katsoo seuraavaa:

(1) Eurooppa-neuvoston 29 ja 30 päivänä lokakuuta 2009 järjestetyssä kokouksessa valtioiden ja hallitusten päämiehet sopivat Tšekin kannan huomioon ottaen, että perussopimuksia olisi seuraavaa liittymissopimusta tehtäessä muutettava niin, että Euroopan unionista tehtyyn sopimukseen (SEU) ja Euroopan unionin toiminnasta tehtyyn sopimukseen (SEUT) liitetään pöytäkirja Euroopan unionin perusoikeuskirjan soveltamisesta Tšekkiin. Pöytäkirjassa olisi määrättävä, että pöytäkirjaa N:o 30 Euroopan unionin perusoikeuskirjan soveltamisesta Puolaan ja Yhdistyneeseen kuningaskuntaan sovelletaan myös Tšekkiin. Samassa yhteydessä Eurooppa-neuvosto muistutti, että Lissabonin sopimuksen voimaantulo edellyttää sen ratifiointia kaikissa 27 jäsenvaltiossa niiden valtiosäännön asettamien vaatimusten mukaisesti, ja vakuutti huolehtivansa siitä, että sopimus tulee voimaan vuoden 2009 loppuun mennessä. Tšekki ratifioi Lissabonin sopimuksen 13 päivänä marraskuuta 2009, ja se tuli voimaan 1 päivänä joulukuuta 2009.

(2) Tšekin hallitus teki 5 päivänä syyskuuta 2011 neuvostolle SEU-sopimuksen 48 artiklan 2 kohdan mukaisen ehdotuksen perussopimusten muuttamiseksi niin, että niihin liitetään pöytäkirja Euroopan unionin perusoikeuskirjan soveltamisesta Tšekkiin.

(3) Eurooppa-neuvoston puheenjohtaja kirjoitti 25 päivänä lokakuuta 2011 komissiolle ja pyysi siltä lausuntoa kyseisestä ehdotuksesta.

(4) SEU-sopimuksen 6 artiklan 1 kohdan ensimmäisen alakohdan nojalla Euroopan unionin perusoikeuskirjalla on sama oikeudellinen arvo kuin perussopimuksilla. SEU-sopimuksen 6 artiklan 1 kohdan toisessa alakohdassa tarkennetaan, etteivät perusoikeuskirjan määräykset millään tavoin laajenna perussopimuksissa määriteltyä unionin toimivaltaa. Perusoikeuskirjan johdanto-osassa vahvistetaan unionin toimivallan ja tehtävien sekä toissijaisuusperiaatteen mukaisesti oikeudet, jotka perustuvat erityisesti jäsenvaltioille yhteisiin valtiosääntöperinteisiin ja kansainvälisiin velvoitteisiin, ihmisoikeuksien ja perusvapauksien suojaamiseksi tehtyyn yleissopimukseen, unionin ja Euroopan neuvoston hyväksymiin sosiaalisiin peruskirjoihin sekä Euroopan unionin tuomioistuimen ja Euroopan ihmisoikeustuomioistuimen oikeuskäytäntöön. Perusoikeuskirja pyrkii vahvistamaan perusoikeuksien suojaa tekemällä ne näkyvimmiksi. Perusoikeuskirjan 51 artiklan 1 kohdan mukaisesti sen ”määräykset koskevat unionin toimielimiä, elimiä ja laitoksia toissijaisuusperiaatteen mukaisesti sekä jäsenvaltioita ainoastaan silloin, kun viimeksi mainitut soveltavat unionin oikeutta”.

(5) Pöytäkirjan N:o 30 1 artiklan 1 kohdan mukaan perusoikeuskirjalla ei laajenneta Euroopan unionin tuomioistuimen eikä minkään jäsenmaan, johon pöytäkirjaa N:o 30 sovelletaan, tuomioistuimen toimivaltaa niin, että se voisi todeta, että jäsenvaltioiden, joihin sitä sovelletaan, lait, asetukset tai hallinnolliset määräykset, käytännöt tai toiminnat eivät vastaa perusoikeuksia, vapauksia ja periaatteita, jotka perusoikeuskirjassa on vahvistettu. Pöytäkirjan N:o 30 1 artiklan 2 kohdan mukaan mikään perusoikeuskirjan IV osastossa ei luo Puolaan tai Yhdistyneeseen kuningaskuntaan sovellettavia tuomioistuinten toimivaltaan kuuluvia oikeuksia, paitsi siltä osin kuin nämä jäsenvaltiot ovat säätäneet tällaisista oikeuksista kansallisessa lainsäädännössään. Pöytäkirjan N:o 30 2 artiklassa määrätään vielä, että jos perusoikeuskirjassa viitataan kansalliseen lainsäädäntöön ja käytäntöön, sitä sovelletaan Puolassa tai Yhdistyneessä kuningaskunnassa vain siinä määrin kuin sen sisältämät oikeudet tai periaatteet on tunnustettu näiden jäsenvaltioiden lainsäädännössä tai käytännöissä.

(6) Pöytäkirja N:o 30 ei vaikuta Puolan eikä Yhdistyneen kuningaskunnan muihin velvoitteisiin, jotka johtuvat Euroopan unionista tehdystä sopimuksesta ja erityisesti sen 6 artiklan 3 kohdasta, Euroopan unionin toiminnasta tehdystä sopimuksesta ja unionin oikeudesta yleensä. Tässä yhteydessä on muistettava, että perusoikeuskirjassa ainoastaan vahvistetaan unionissa tunnustetut oikeudet, vapaudet ja periaatteet ja tuodaan oikeudet paremmin näkyviin. Pöytäkirjan N:o 30 tarkoituksena on selkeyttää perusoikeuskirjan soveltamista näiden jäsenvaltioiden lakien ja hallinnollisten toimenpiteiden osalta sekä sen kuulumista tuomioistuinten toimivaltaan näissä jäsenvaltioissa.

(7) Komissio toteaa, että valtioiden ja hallitusten päämiesten sopimus perussopimuksiin tehtävästä muutoksesta, jolla niihin liitetään EU:n perusoikeuskirjan soveltamista Tšekkiin koskeva pöytäkirja, on syntynyt määrätynlaisissa olosuhteissa,

ON ANTANUT PUOLTAVAN LAUSUNNON

Eurooppa-neuvoston päätösluonnoksesta, jossa kannatetaan perussopimusten muuttamista niin, että niihin liitetään pöytäkirja Euroopan unionin perusoikeuskirjan soveltamisesta Tšekkiin, koskevan ehdotuksen tarkastelemista.

Tämä lausunto on osoitettu Eurooppa-neuvostolle.